amanoisuno/poetBack huggingface dataset:
送贛守張子智左史進直敷文閣移帥八桂二首  其二 楊萬里 
拋官九載卧柴荆，有底生涯底友生。白鷺鸕鷀雙屬玉，青鞋布韈一笭箵。贛江府主憐逋客，尊酒綈袍篤故情。天上故人今又去，碧雲西望暮天橫。
至後與履常探梅東園三首  其一 楊萬里 
雨後霜前梅欲開，欲開猶懶雪風催。一秋不到東園裏，從此朝朝暮暮來。
至後與履常探梅東園三首  其二 楊萬里 
兩朶三枝梅正新，不疎不密最忺人。花枝夾徑嗔人過，絓脫老夫頭上巾。
至後與履常探梅東園三首  其三 楊萬里 
雨澀風酸悶却春，日光初暖倍精神。天如一面青羅扇，仰看橫枝自寫真。
題永豐劉伯英雙清亭 楊萬里 
銀河一派天上來，霜松萬本水際栽。公幹作亭占佳處，攔住清風入窗戶。醉餘綠綺膝上橫，學得松聲與水聲。更待九秋月亭午，白玉壺中有新句，煩君赤手雙拾取。
寄題彭澤王尉名自適廨舍二境 讀書巖 楊萬里 
不遇黄山谷，那傳石橘林。巖欺小孤頂，影落大江心。試聽秋蟲語，如聞夜誦音。梅仙癖嗜古，此外更幽尋。
寄題彭澤王尉名自適廨舍二境 潜玉洞 楊萬里 
人道書巖好，誰知石洞奇。外纔一徑盡，中忽萬峰欹。竅石天成屋，泓泉鬼斸池。弘中遠孫子，宴喜又添詩。
題湖北唐憲桂林義學 楊萬里 
梅花五嶺八桂林，青羅带繞碧玉簪。祥刑使者兩唐裔，親領諸生到洙泗。七星巖畔築齋房，獨秀峰尖作筆床。買書堆上天中央，海表學子來奔忙。中州淑氣無間斷，南斗文星方炳煥。君不見日南姜相曲江張，萬古清風裂雲漢。
除夜小飲歎都下酥乳不至 楊萬里 
雪韭霜菘酌歲除，也無牛乳也無酥。貧中却富何人會，自有村醪不用沽。
辛酉正月十一日東園桃李盛開 楊萬里 
千萬重山見復遮，兩三點雨直還斜。行穿錦巷入雪巷，看盡桃花到李花。
溪邊回望東園桃李 楊萬里 
看花不合在花間，外面看來錦一般。每一團花三丈許，紅花團繞白花團。
上元後一日往山莊訪子仁中塗望見莊裏李花二首  其一 楊萬里 
莊裏李花何似生，山頭轉處最分明。轎中舉首聊東望，不見花枝見雪城。
上元後一日往山莊訪子仁中塗望見莊裏李花二首  其二 楊萬里 
李花十里縱長圍，漏出桃花片子兒。千丈越羅初水凍，中間一點涴燕脂。
新栽德安牡丹透根生孫枝皆千葉種也即非接頭二月二日瑞雲紅初開清曉起看喜而賦之 楊萬里 
日上渾遲在，花乘絕早看。精神百倍好，風露七分寒。夜宴醒猶醉，晨粧濕未乾。子孫更千億，紫笋繞團欒。
送俞漕子清大卿赴召二首  其一 楊萬里 
帝求耆舊憶吾公，紫詔斜行下碧穹。勵操蘭薰仍雪瑩，作民冬日與春風。便登鳳閣鸞臺上，小試雞翹豹尾中。十載江湖訪民瘼，一時傾倒沃天聰。
送俞漕子清大卿赴召二首  其二 楊萬里 
自笑孤蹤霜葉輕，宦游何幸並耆英。合符先後分江郡，接武差池綴月卿。愛我從來兩膠漆，與公別是一親情。老身無用難提挈，尚有兒曹累使令。
謝江東耿漕曼老寄書并與沈侍郎唱和詩二首 謝詒書勞苦 楊萬里 
朱雀橋邊舊使星，五年再照大江明。端能記憶誠齋叟，千里書來訪死生。
謝江東耿漕曼老寄書并與沈侍郎唱和詩二首 謝唱和佳句 楊萬里 
碧落侍郎金作句，瀛洲學士玉爲章。兩公唱和君知麽，箇是安期却老方。
題王子宣主簿青山讀書堂 楊萬里 
謝家青山李家據，王家青山當家住。上頭新作讀書堂，牙籤玉軸古錦囊。萬夫攘臂儂掉臂，萬事無味書有味。時挑野菜煮一字，兒輩不須來染指。
夏至雨霽與陳履常暮行溪上二首  其一 楊萬里 
西山已暗隔金鉦，猶照東山一抹明。片子時間弄山色，乍黄乍紫忽全青。
夏至雨霽與陳履常暮行溪上二首  其二 楊萬里 
夕涼恰恰好溪行，暮色催人底急生。半路蛙聲迎步止，一熒松火隔籬明。
送子上弟赴郴州史君羅達甫寺正之招 楊萬里 
郴山奇變水清寫，郴江幸繞郴山下。韓秦妙語久絕弦，誰煎鳳觜續此篇。君章詞客山水主，雲錦聘君君好赴。爲尋兩公舊游處，得句寄儂儂不妬。休道郴陽和雁無，也曾避雪羅浮去。
走筆謝吉守趙判院分餉三山生荔子 楊萬里 
吾州五馬住閩山，分我三山荔子丹。甘露落來雞子大，曉風凍作水晶團。西川紅錦無此色，南海綠羅猶带酸。不是今年天不暑，玉膚照得野人寒。
夏夜翫月 楊萬里 
仰頭月在天，照我影在地。我行影亦行，我止影亦止。不知我與影，爲一定爲二。月能寫我影，自寫却何似。偶然步溪旁，月却在溪裏。上下兩輪月，若箇是真底。唯復水是天，唯復天是水。
夏夜月下獨酌二首  其一 楊萬里 
誰道今年熱，今宵分外清。竹風秋九夏，溪月晝三更。此景天慳與，無人酒自傾。明朝火繖上，別作一經營。
夏夜月下獨酌二首  其二 楊萬里 
月忿雲遮却，雲遭月輥翻。斬新燈世界，特地玉乾坤。兔舞催詩句，蟾醒笑醉魂。姮家且莫睡，照管失金盆。
謝蜀帥劉仲洪尚書龍學遣騎詒書之惠 楊萬里 
紫衣軍將打門來，雲錦書從錦水回。箇是國西天一柱，早歸斗下位三能。致身將相黑頭在，憐我漁樵青眼開。舊日雪山寒刮骨，祇今移取上春臺。
足痛無聊塊坐讀江西詩 楊萬里 
兩脚徧雲水，群書久網絲。却因三日痛，理得數編詩。不借雙高挂，毋追一任欹。老來非愛病，不病亦何爲。
夏夜露坐二首  其一 楊萬里 
火老殊未熱，雨多還自晴。暮天無定色，過鳥有歸聲。坐久人將睡，更深月始明。素娥欺我老，偏照雪千莖。
夏夜露坐二首  其二 楊萬里 
山翠都成黑，天黄忽復青。月肥過半璧，雲瘦不遮星。瓦鼓三四隻，村酤一兩瓶。人皆笑我醉，我獨笑渠醒。
讀貞觀政要 楊萬里 
拔士新豐逆旅中，懷賢鴨綠水波東。酒傾一斗鳶肩客，醋設三杯羊鼻公。
七月十一夜月下獨酌 楊萬里 
今歲秋陽曬人死，今宵秋月呼人起。月光如水澡吾體，月色如霜凍吾髓。老夫畏熱如於菟，平生愛月如冰壺。望舒可客不可孤，麴生可親不可疎。更招玉兔金蟾蜍，同酌山杯煮澗蔬。來朝秋陽再作惡，今夕秋光且行樂。遮莫參橫并月落。
月下聞笛 楊萬里 
天色鎔成水，蟾光鍊出銀。碧香三酌半，玉笛一聲新。小婉還清壯，多歡忽苦辛。何人傳此曲，此曲怨何人。
中元日早起 楊萬里 
欲借微涼問萬松，萬松自熱訴無風。清晨秋暑已如許，那更斜陽與日中。
露坐戲嘲星月 楊萬里 
東生定西歸，月豈不識路。何須倩長庚，夜夜引行步。星住月不行，星行月不住。無人問阿姊，此事竟誰主。不知聽金蟇，無乃由玉兔。來夜偷此星，看月歸何處。
蓮子 楊萬里 
蜂兒來自宛溪中，兩翅雖無已是蟲。不似荷花窠底蜜，方成玉蛹未成蜂。
秋暑午睡起汲泉洗面 楊萬里 
大桶雙擔新井花，松盆滿瀉莫留些。刺頭蘸入松盆底，不是清涼第二家。
久旱禱雨不應晴天忽落數點 楊萬里 
烈日秋來曬殺人，青天半點更無雲。忽傳天上真珠落，未到半空成水銀。
秋日早起 楊萬里 
雞鳴鐘未鳴，不知鄉晨否。起來恐驚衆，未敢啟戶牖。殘燈吐芒角，上下兩銀帚。定眼試諦觀，散作飛電走。
晚飲 楊萬里 
大醉或傷生，不醉又傷情。此事兩難處，後先有重輕。醉後失天地，餘生底浮萍。愁城不須攻，醉鄉無此城。
送陳婿履常縣丞之官泰寧 楊萬里 
玉潤非冠玉，東床忽易東。一官斯立樣，五字後山風。明月來宵共，清尊何日同。看君即飛兔，老我自冥鴻。
送羅仲仁試藝南宮 楊萬里 
紹興廉吏誰第一，君家郎罷真無匹。腰纏墨綬不請錢，妻啼兒號窮刮骨。清無人知有天知，四囝三箇攀桂枝。不應一箇獨見遺，今秋君與一鶚飛。君不見吾州狀元晚得意，董公五十有三歲。君今加渠更三年，春風射策君勉旃。
古風送劉季游試藝南宮 楊萬里 
西溪先生劉夫子，個是國士天下士。家庭孝友春裏風，義氣高寒秋後水。艮齋薦書叫九關，重華表閭上半天。人冤有德却無位，天報芝蘭滿階砌。諸孫箇箇九鳳雛，此郎軒軒千里駒。槐花再登鄉老書，桃花一跳化龍魚。堂上雙親黑頭在，日喚子孫倚門待。綠衣歸上千歲觴，還我西溪讀書債。
送廬陵宰黄伯庸赴召 楊萬里 
君寄梅花道別腸，我攀官柳送歸艎。東都循吏似名茂，南浦詩人更姓黄。白鷺青原留惠愛，蒼苔紅藥入篇章。故人若問誠齋叟，化作沙鷗弄夕陽。
同劉季游登天柱岡四首  其一 楊萬里 
兩隻胡床小憩些，一枝筇杖拄傾斜。煙雲慘淡天將雪，風日荒寒梅未花。人去客來酤酒市，雞鳴犬吠野人家。清游不用忙歸去，强管行程是暮鴉。
同劉季游登天柱岡四首  其二 楊萬里 
我行誰與報江楓，旋擺旌旗一路紅。朔吹崩騰危兩耳，東山踴躍獻諸峰。松陰好處皆亭子，瑶草香邊即坐狨。漸陟漸高元不覺，忽然身在半天中。
同劉季游登天柱岡四首  其三 楊萬里 
穿青度碧白雲中，山正奇時路忽窮。引道老農辭我去，與君更上最高峰。
同劉季游登天柱岡四首  其四 楊萬里 
偶然乘興上孱顔，若待偷閑何日閑。脚力到時皆我有，不須更問是誰山。
夜飲二首  其一 楊萬里 
夜飲空齋冷，移歸近竹爐。酒新今晚醡，燭短昨宵餘。紫蔗椽來大，黄柑蜜不如。醉中得五字，索筆不能書。
夜飲二首  其二 楊萬里 
飲酒無奇訣，且斟三四分。初頭只嫌淺，忽地有餘春。身外多少事，燈前子細論。絕憐青女老，忍冷撒瓊塵。
不睡四首  其一 楊萬里 
夜永無眠非爲茶，無風燈影自橫斜。擁裯仰面書帷薄，數盡承塵一簟花。
不睡四首  其二 楊萬里 
望後更深月未明，暗蛩凍得總無聲。閑心幸自清如水，萬感還從不睡生。
不睡四首  其三 楊萬里 
清愁無數暗相隨，酒是渠讎也是媒。醉裏不知何處嚲，等人醒後一時來。
不睡四首  其四 楊萬里 
眊矂渾如病起初，冬烘又似酒醒餘。睡鄉幸有閑田地，不放詩人僦一居。
醉吟二首  其一 楊萬里 
十載人間樂與憂，幾曾半點到心頭。梧桐葉上秋無價，蟋蟀聲中月亦愁。暮角曉鐘何日了，蒼顔華髮此生休。吟顛醉蹶知無益，利走名奔有命不。
醉吟二首  其二 楊萬里 
三春草草眼中過，未抵三冬樂事多。燭焰雙丫紅再合，酒花半蕾碧千波。孤寒霜月儂相似，跌宕雪風誰奈何。道是閑人沒勳績，一枝樵斧一漁蓑。
烏臼燭 楊萬里 
焰白光寒淚亦收，臼燈十倍蜜燈休。忘情也似誠齋叟，燒盡心時不淚流。
送王文伯上舍歸豐城兼簡何侍郎 楊萬里  长江
碧落先生少可人，銀鈎繭紙苦稱君。談間口吸西江水，句裏家傳南浦雲。千里端能來命駕，一尊得與細論文。還家剩草三千牘，看策平津第一勳。
題曾良臣思堂 楊萬里 
謝墅新成了，潘輿竟不歸。升堂仰遺像，下拜泣沾衣。反哺烏何在，卧冰魚自肥。夢中環佩響，驚喜覺來非。
送彭子山提刑郎中赴召二首  其一 楊萬里 
帝想丹青憶老成，公兼竹潤更蘭馨。獨追洙泗人無訟，再使成康世措刑。召節自天回使節，郎星朝斗作台星。花邊獨坐黄昏句，剩寄江西白鷺汀。
送彭子山提刑郎中赴召二首  其二 楊萬里 
瓊樹初瞻二紀中，玉京再別一星終。我隨病鶴欹黄帽，公駕雲鴻上碧穹。寄徑絲綸紫薇閣，押班冠劍大明宮。錦園尚欠桃栽否，兒輩河陽待曉風。
送族弟子西赴省 楊萬里 
吾家詞伯達齋翁，阿季文名有父風。筆陣千軍能獨掃，馬羣萬古洗來空。嗟予還笏歸林下，看子乘船入月中。淡墨榜頭先快睹，泥金帖子不須封。
寄題福帥張子儀尚書禊遊堂 楊萬里 
祖孫接武禊堂前，風物重新六十年。無恙鈞衡舊棠蔭，有光台斗繼蒲鞭。手提西郭三山月，下照南湖萬頃天。不要外人來作記，當家自有筆如椽。
南溪弄水回望山園梅花 楊萬里 
梅從山上過溪來，近愛清溪遠愛梅。溪水聲聲留我住，梅花朶朶喚人回。
火閣午睡起負暄二首  其一 楊萬里 
火閣紅銷雪尚香，睡魔引我入渠鄉。覺來一陣寒無柰，自掇胡床負太陽。
火閣午睡起負暄二首  其二 楊萬里 
黄菊霜枝已懶殘，瑞香紫笋政團欒。盆池影裏看題壁，上字還成下字看。
曬衣 楊萬里 
亭午曬衣晡褶衣，柳箱布襆自携歸。妻孥相笑還相問，赤脚蒼頭更阿誰。
讀張文潜詩二首  其一 楊萬里 
晚愛肥仙詩自然，何曾繡繪更琱鎸。春花秋月冬冰雪，不聽陳玄只聽天。
讀張文潜詩二首  其二 楊萬里 
山谷前頭敢說詩，絕稱潄井掃花詞。後來全集教渠見，別有天珍渠得知。
壬戌人日南溪暮景三首  其一 楊萬里 
坐看青天起白雲，化成龍子鈒銀鱗。霎時塞得青天滿，只見龍鱗不見身。
壬戌人日南溪暮景三首  其二 楊萬里 
春暖溪暄出小魚，沉浮上下巧相娛。一跳一浪錢來大，開作瑶環忽丈餘。
壬戌人日南溪暮景三首  其三 楊萬里 
翡翠驚飛不作行，沙鷗亂下自成雙。一天霞綺沉波底，便是西川濯錦江。
雨後至溪上 楊萬里 
夜雨無端忽曉晴，南溪便長半篙清。斜衝亂石雪霜碎，快瀉深陂金玉聲。慢處回頭縈作漩，急邊眨眼不留行。李成覷著如何畫，却是詩中畫得成。
寄題太和宰趙嘉言勤民二圖 題通濟渡船圖 楊萬里 
歲歲桃花水到時，野航客子命如絲。趙侯小試濟川手，雪浪翻天不濺伊。
寄題太和宰趙嘉言勤民二圖 題停罷坊場圖 楊萬里 
半山辱國賣叢祠，鍾步諸坊卷酒旗。村裏山農語音好，孔方兄已赦鵝兒。
上元前一日遊東園看紅梅三首  其一 楊萬里 
欲折紅梅朶，看來不忍攀。週迴尋四處，恰得一枝繁。
上元前一日遊東園看紅梅三首  其二 楊萬里 
偶看紅梅到小園，憑欄送眼過前村。山頭茅屋隔孤樹，籬外行人出半身。
上元前一日遊東園看紅梅三首  其三 楊萬里 
兒牽黄犢父擔犁，社鼓迎神簇紙旗。不是豐年那得此，今春大勝去春時。
南溪薄晚觀水 楊萬里 
誰將沙礫壅隄斜，水怒衝隄自決沙。無數小魚齊亂跳，瑠璃盤底簸銀花。
溪邊月上二首  其一 楊萬里 
正月十四夜，如何月便團。似知吾輩出，預借上元看。
溪邊月上二首  其二 楊萬里 
片子黄金餠，看來只管高。忽然落溪水，雜碎作銀濤。
同才翁弟遊東園 楊萬里 
東園花徑半莓苔，老子多時不到來。一巷江梅都落盡，祇今開底是紅梅。
近故太師左丞相魏國文忠京公挽歌辭三首  其一 楊萬里 
孝廟深知己，今皇正宰官。一言能定國，二聖得重懽。立節山相似，容人海未寬。至今死諸葛，虜使膽猶寒。
近故太師左丞相魏國文忠京公挽歌辭三首  其二 楊萬里 
鎮蜀雙清獻，回天再子明。何曾動聲色，一笑付權衡。臨絕緣憂國，平生不近名。中興賢相傳，日月奪光精。
近故太師左丞相魏國文忠京公挽歌辭三首  其三 楊萬里 
柏府公峨豸，荆溪我把麾。聞風無半面，折簡兩相知。偕掾膠投漆，分襟雲與泥。樓成扁山浦，灑淚欠題詩。
近故魏國夫人盧氏挽歌辭三首  其一 楊萬里 
胄出開元相，賢稱魏國嬪。祇教紀彤管，不見轉鴻鈞。瓜葛春風裏，蘋蘩南澗濱。古今書列女，仁孝幾何人。
近故魏國夫人盧氏挽歌辭三首  其二 楊萬里 
唐代崔家母，升堂乳阿姑。姑言吾報婦，孫孝婦如吾。此段前無古，夫人獨與俱。祇看秦國語，更恐李唐無。
近故魏國夫人盧氏挽歌辭三首  其三 楊萬里 
素節勤仍儉，清風冷似冰。秋衣孟光布，夜績敬姜燈。拱木霜何早，同塋雪政凝。郎君一夔足，再看九霄鵬。
東園探桃李二首  其一 楊萬里 
偶逢李徑一花開，從此東園日日來。更約桃花同坼好，紅紅白白兩相催。
東園探桃李二首  其二 楊萬里 
有花無葉也孤寒，有葉無花草一般。最是桃花饒態度，醉紅嬌綠惱人看。
李花 楊萬里 
李花宜遠更宜繁，惟遠惟繁始足看。莫學江梅作疎影，家風各自一般般。
春晴 楊萬里 
日透微風暖，風揉嫩日佳。祇知趲桃李，不道落梅花。
寄題太和丞公沈君公館亭臺四詠 真清亭 楊萬里 
蒼髯秦大夫，瘦骨孤竹君。主人似二子，二子似主人。
寄題太和丞公沈君公館亭臺四詠 特秀亭 楊萬里  长江
秋月弄長江，平地點遠岫。贊府詩句中，字字江山秀。
寄題太和丞公沈君公館亭臺四詠 成蹊亭 楊萬里 
紅雨未隨風，白雪忽滿枝。祇今正月尾，政是斷腸時。
寄題太和丞公沈君公館亭臺四詠 讀書臺 楊萬里 
庭散紙尾鶩，窗聚案頭螢。無端循除水，也學夜誦聲。
寄題分宜李克明上舍高居二詠 不礙雲山樓 楊萬里 
想見謫仙裔，卷簾雙眼寒。雲山千疊碧，飛舞入欄干。
寄題分宜李克明上舍高居二詠 東塾 楊萬里 
一鳳領四雛，夜作吾伊聲。梧桐高拂日，好去瑞堯庭。
春寒 楊萬里 
風日晴暄一併來，桃花告報李花開。待君減盡衣裘了，夜半春寒特地回。
和張寺丞功父八絕句  其一 楊萬里 
約齋太瘦古僊真，寄我詩篇字字新。受業陳三能幾日，無端參換謫仙人。
和張寺丞功父八絕句  其二 楊萬里 
古來官職妬詩篇，二物雙違不肯全。君被詩篇折官職，如何又寄一新編。
和張寺丞功父八絕句  其三 楊萬里 
與子相望天一方，有書無使倩誰將。歸鴻欲下還飛去，不作書郵有底忙。
和張寺丞功父八絕句  其四 楊萬里 
金華不敢比東坡，此後東坡爾許多。擾擾胸中百周孔，不愁柳柳笑人何。
和張寺丞功父八絕句  其五 楊萬里 
問訊南湖作麽生，日撞金玉奏英莖。無人打殺浄飯子，放出渠頭七步行。
和張寺丞功父八絕句  其六 楊萬里 
新歲南湖春又濃，海棠舊入我詩中。別來若有相思字，寄與江西花信風。
和張寺丞功父八絕句  其七 楊萬里 
湖邊花底舊論詩，再要尋盟今若爲。道是鶑啼無點淚，教鶑聞此也垂洟。
和張寺丞功父八絕句  其八 楊萬里 
斷當湖山我與公，問公別後却誰同。一生海內金石友，萬事人間牛馬風。
謝襄陽帥楊侍郎用轆轤體 楊萬里 
合志同宗憶嗣清，尋盟繼好感難兄。關西伯起今夫子，後世子雲重易經。金薤銀鈎詒妙墨，貂裘玉札寄交情。本朝未有楊家相，留待公歸兩兩星。
王式之直閣不遠千里來訪野人贈以佳句次韻奉謝 楊萬里 
君才陸海與潘江，句裏芒寒萬丈長。雪椀冰甌翻筆墨，錦機綉段出肝腸。王家龍鳳重英特，謝砌芝蘭讓耿光。相國登庸衣鉢在，郎君努力續前芳。
寄題張縣尉敬之南昌官寺重新子真祠堂 楊萬里 
梅郎絳節朝玉臺，朝游五城暮九垓。遺民香火答遺愛，何年祠屋荒蒼苔。劍津詩客子張子，住持仙壇判山水。上書台斗大居士，作緣水漕皇華使。二臺併檄孔家兄，經始新祠不日成。西山南浦作賀賓，野梅官柳俱驩聲。
送趙吉州判院器之移利路提刑 楊萬里 
趙侯邁往隆準孫，未年五十專三城。千里秋豪無遁情，兩眼洞照如秋鷹。何須奮髯走百吏，棠陰晝寂清如水。年年州人喫賤米，侲子踏歌凍黎喜。去冬苦暖未有梅，使君一笑梅花開。夜吹平地一尺雪，留下豐年今歲回。使星移照天西去，白鷺青原遮不住。即隨丹詔歸握蘭，遂持紫橐甘泉班。
雨中入城送趙吉州器之二首  其一 楊萬里 
拂溪楊柳縷生金，欄路山礬香殺人。不是衝泥送行客，外頭放過若干春。
雨中入城送趙吉州器之二首  其二 楊萬里 
村店農忙半不開，入城客子去還來。阿耶烏傘兒青笠，賣却松柴買菜回。
宿城外張氏莊早起入城三首  其一 楊萬里 
燈火頻挑只管殘，雨聲終夜惱空山。幸蒙曉月多情白，又遣東風抵死寒。
宿城外張氏莊早起入城三首  其二 楊萬里 
破店無雞報五更，只將夢覺當雞鳴。匆匆上却籃輿了，隔壁人家政睡聲。
宿城外張氏莊早起入城三首  其三 楊萬里 
眠雲跂石十餘年，回首拋官一瞬間。送舊迎新也辛苦，一番辛苦兩年閑。
次公滿秩來歸偶上巳寒食同日父子小酌 楊萬里 
又是一年脩禊時，何須曲水泛金巵。遍嘗衆酒少亦醉，坐到三更眠未遲。上巳巧當寒食日，春風慳放牡丹枝。白頭父子燈前語，忘却江湖久別離。
送金元度教授辭滿赴部改秩 楊萬里 
金華唐呂兩儒先，夜半黄梅君併傳。不日經筵重坐席，蹔時黌舍冷無氈。引班曉漏槐楓裏，出宰春風桃李邊。莫遣垂楊知別恨，一篙新漲解歸船。
嘗荼𧃲酒 楊萬里 
月中露下摘荼糜，瀉酒銀缾花倒垂。若要花香薰酒骨，莫教玉醴濕瓊肌。一杯墮我無何有，百罰知君亦不辭。敕賜深之能幾許，野人時復一中之。
劉季澄投贈新詩次韻爲謝 楊萬里 
君操筆耒啟新畬，耕徧西溪萬卷餘。藜杖芒鞋來得得，柳風花雨政疎疎。是家人物孫如祖，驚代詩文我愛渠。努力收科無早晚，不須燈下獨長噓。
餞洪帥張伯子華學尚書移鎮京口 楊萬里  滕王阁
周家天球祇一隻，張家今有雙白璧。前稱紫薇後文昌，衙官二陸僕兩唐。金章玉句迭清鏘，天孫雲機織錦裳。松心竹節爭老蒼，冰壺水鏡明秋霜。君不見于湖先生掌綸綍，二典三謨纔一筆。君不見篤素先生立朝端，五臣十亂半武間。聽履星辰踐台斗，翻身鳳池屈伸肘。夢入飛雲卷雨簾，袖却築巖作霖手。滕王閣上唐阿舒，春生秋殺震江湖。吏部未見張尚書，春生儘有秋殺無。江西十州百萬戶，父非姓召母非杜。也祇周人兩句詩，豈弟君子民父母。又去南徐作好春，落霞秋水亦眉顰。南徐父老錯欣欣，玉皇催渠轉鴻鈞。
春雨不止二首  其一 楊萬里 
無計奈何春日長，宰予介紹謁羲皇。蟻纔問陣天又雨，蜂欲舂糧花政香。
春雨不止二首  其二 楊萬里 
春雨如毛又似埃，雲開還合合還開。怪來春晚寒如許，無頼桐花領取來。
踏青 楊萬里 
雨換溪溪玉，花呈嶺嶺春。秧田暄處早，茅屋補痕新。
寒燈 楊萬里 
老穉都眠我獨醒，寒燈半點伴三更。雙花忽作蜻蜓眼，孤焰仍懸玉膽瓶。
雨夜獨酌 楊萬里 
清明未到未和柔，過了清明春又休。燭下看花徧有思，醉中聽雨也無愁。
瓶中淮陽紅牡丹落盡有歎三首  其一 楊萬里 
只愁風雨妬花枝，翦入瓷瓶養却伊。更下重簾深閉閣，忽然花落又關誰。
瓶中淮陽紅牡丹落盡有歎三首  其二 楊萬里 
眼中姚魏過匆匆，只有淮陽打底紅。杜宇一聲花睡醒，却教老子怨東風。
瓶中淮陽紅牡丹落盡有歎三首  其三 楊萬里 
又是明年看牡丹，未開芍藥怯春寒。落英滿地不須掃，一片蔫紅也足觀。
寄題龍泉李宗儒師儒槐陰書院 楊萬里 
龍泉二李繼謫仙，朝議朝散相後先。鳳雛二妙繼乃祖，宗儒師儒賢弟昆。手種兔目今幾年，日茹葉淘呻斷編。陰似王家三樹綠，異時官職追前躅。花作唐人八月黄，來歲能書催趣裝。
李師儒上舍稽古堂 楊萬里 
青楓金剎依然在，黄石圯橋元不改。只有謫仙稽古堂，兵燒水毀草樹荒。二大夫家有孫子，去珠復還堂再起。朱甍碧瓦拂金波，牙籤玉軸拄銀河。山鬼吹燈聽夜誦，秋兔獻穎供晨哦。向來二李名父子，今來二李佳兄弟。鶺鴒雙去集上林，李家大夫看二二。
初夏即事十二解  其一 楊萬里 
蓮葉頭巾道樣裁，仙桃扇子午時回。撲蠅墮地猶能旋，閉閣生塵底處來。
初夏即事十二解  其二 楊萬里 
瑞香端合譜離騷，有子傳芳韻亦高。失却薰籠紅錦被，化爲矮樹紫櫻桃。
初夏即事十二解  其三 楊萬里 
百日田乾田父愁，只銷一雨百無憂。更無人惜田中水，放下清溪恣意流。
初夏即事十二解  其四 楊萬里 
從教節序暗相催，曆日塵生懶看來。却是石榴知立夏，年年此日一花開。
初夏即事十二解  其五 楊萬里 
檻中紅藥趁春歸，瓶裏苛留三兩枝。一片落來能戀我，葉梢閣住不教飛。
初夏即事十二解  其六 楊萬里 
密有花紅綠刺長，似來作伴石榴芳。金櫻身子玫瑰臉，更喫餳枝蜜果香。
初夏即事十二解  其七 楊萬里 
玉磬金鐘天半鳴，夢中驚我起來聽。萬松花上三更雨，政事堂中有此聲。
初夏即事十二解  其八 楊萬里 
東渚西陂萬馬奔，浪花吞盡舊波痕。山童莫掃中庭水，要寫錢錢雨點紋。
初夏即事十二解  其九 楊萬里 
更無一箇子規啼，寂寂空山花自飛。啼得春歸它便去，元來不是勸人歸。
初夏即事十二解  其一○ 楊萬里 
柳外花梢啼亂鶑，行人過盡不曾聽。得人聽處君知麽，天欲明時第一聲。
初夏即事十二解  其一一 楊萬里 
狹斜只解賞春紅，秋菊冬梅不負公。我道四時俱富貴，一杯催喚藕花風。
初夏即事十二解  其一二 楊萬里 
王家麈柄綠瓊香，萱草偷來柄更長。藏却柿紅纓拂子，菖蒲節裏放風光。
詩酒懷趙德莊 楊萬里 
舊日張三影，今時趙半杯。誰將牌印子，牒過草廬來。一代風流盡，餘年鬢髮催。愁邊對詩酒，懷抱向誰開。
紀聞悼舊 楊萬里 
莫說湘南寺，令人絕痛渠。中間緣國論，偶似絕交書。衫短枯荷葉，牆高過筍輿。人生須富貴，富貴竟何如。
郭母孺人李氏挽歌辭 楊萬里 
李郭俱名族，華婣合兩家。藁砧巾角雨，郎罷筆頭花。樹秀庭雙玉，蓀榮砌百芽。半生冰雪節，再賦白山茶。
七字敬餞周彥敷府判直閣之官虎城 楊萬里 
碧落仙人出作州，青原詩伯佐承流。江山得助催新句，風月平分入勝遊。清獻濂溪兩賓主，崆峒章貢再賡酬。舊時綠水紅蓮客，南望旗幢鬢已秋。
端午前一日含笑初拆 楊萬里 
一點瓜香破醉眠，誤它酒客枉流涎。如何滴露牛心李，化作垂頭玉井蓮。初喜曉光將莞爾，竟羞午影不嫣然。忽看吐下金櫻核，蔌蔌聲乾暮葉邊。
端午獨酌 楊萬里 
招得榴花共一觴，艾人笑殺老夫狂。子蘭赤口禳何益，正則紅船看不妨。團粽明朝便無味，菖蒲今日麽生香。一生幸免春端帖，可遣漁歌譜大章。
送吉州通判趙德輝上印赴闕 楊萬里 
太守九秋霜，通守三春風。太守鏡照膽，通守淵涵空。古來人才在寒士，皇家人才在宗子。君看二趙作廬陵，寬猛晦明兩相濟。太守已乘八使車，通守合分五馬符。行看二趙俱法從，老夫別獻中和頌。
暑中待月小酌 楊萬里 
火傘朝張復暮張，若教無月底禁當。隔林欲上光先漏，窺戶無多氣已涼。萬里無雲天似水，一奩新鏡色如霜。廣寒宮裏應無酒，挽住姮娥勸一觴。
夏日小飲分題得菱用轆轤體 楊萬里 
不是齊堂觳觫生，如何雙觝獨崢嶸。犀中忽有紅尖角，天上也無甜底冰。只愛衣裳桃杏淺，誰知肌骨雪霜明。酒徒苦問渠名姓，無姓無名字子陵。
移床 楊萬里 
清晨暑氣已愁予，何況晹蟲午及晡。尋得松風小涼處，移床來坐又還無。
午睡起 楊萬里 
永晝能不倦，亭午思小睡。竹床熱如曬，展轉竟無寐。起來搔白首，百匝繞簷際。政當眊矂中，忽有一奇事。一風北戶來，穿度南窗外。窗外蕙初花，披拂動香氣。老夫得一涼，灑然有生意。來日當此時，未知復何似。
送章漢卿歸宣城 楊萬里 
竹葉孤斟久，梅花遠信疎。如何窮巷轍，忽枉故人車。伯仲俱佳士，雲霄政望渠。相從又相別，欲別重躊躇。
夏夜喜雨 楊萬里 
聽雨初假寐，還成睡著休。夢中簷奏樂，夜半簟知秋。今歲應須熟，餘生有底愁。無人知喜事，課僕織新篘。
題長沙鍾仲山判院岫雲舒卷樓二首  其一 楊萬里 
天柱峰尖半點雲，散爲嶽麓橘洲春。盡供詩客揮毫裏，怪底春空態度新。
題長沙鍾仲山判院岫雲舒卷樓二首  其二 楊萬里 
入夜雲來宿兩窗，明朝雲去照三湘。也知遠岫無心出，解后爲霖亦不妨。
立秋日聞蟬 楊萬里 
老火薰人欲破頭，喚秋不到得人愁。夜來一雨將秋至，今晚蟬聲始報秋。
二含笑俱作秋花 楊萬里 
秋來二笑再芬芳，紫笑何如白笑强。只有此花偷不得，無人知處忽然香。
秋夜極熱三首  其一 楊萬里 
只怨西風不早歸，早歸何似且歸遲。姮娥一夜摇團扇，更說明朝日午時。
秋夜極熱三首  其二 楊萬里 
秋神今歲也癡獃，行李如何草草回。白帝羽衣渾不带，炎官火傘却將來。
秋夜極熱三首  其三 楊萬里 
葵扇頻揮手已麻，竹床偏熱冷無些。面涼却感鬚根汗，省得開門汲井花。
題安福劉虞卿敏齋 楊萬里 
君不見杜家阿宜開雪窗，日讀十紙月一箱。君不見崔家阿立染霜兔，暮作千詩朝百賦。讀書臺北卯金刀，齋前不種李與桃。滿階只種書带草，黄金非寶書爲寶。郎君玉樹臨風前，咀嚼青竹夜不眠。何須多羨崔與杜，諸郎努力青雲路。
九月三日喜雨蓋不雨四十日矣 楊萬里 
玉帝愁聞旱，雷公怒見鬚。搜龍無嚲處，倒海不遺餘。稻裏雲初活，蕎梢雪再鋪。老農啼又笑，欲去且安居。
謝蘇州史君張子儀尚書贈衣服送酒錢 楊萬里 
香山老益窶，欲賣宅與田。荆南贈春服，侍中送酒錢。何如韋蘇州，一日兼兩賢。酒錢隨春服，併至南溪邊。寄物已不輕，意更在物先。僕也拙生理，巧亦營不前。病廢非爲高，拋官餘十年。紙田蝸牛廬，縱賣誰作緣。故人豈云少，衮衮青雲端。王弘不可作，范叔空自寒。忽攬蘇州書，冷窗回春暄。急褫九月絺，徑追八酒仙。竹煙爲我喜，波月爲我妍。籬菊凍不花，一笑亦粲然。醉中化爲蝶，飛墮虎丘山。齊雲已在眼，忽然遠於天。
九日招子上子西嘗新酒進退格 楊萬里 
但令有酒對籬東，管得山名不是龍。榨裏潑醅迎節裏，雨中移菊自城中。多時不飲今辭醉，一笑相懽古罕逢。我輩明年當更健，不須子細看萸紅。
九日菊未花 楊萬里 
舊說黄楊厄閏年，今年併厄菊花天。但挼青蕊浮新酒，何必黄金鑄小錢。半醉嚼香霜月底，一枝却老鬢絲邊。阿誰會得開遲意，暗展重陽十月前。
寒雞 楊萬里 
寒雞睡著不知晨，多謝鐘聲喚起人。明曉莫教鐘睡著，被它雞笑不須嗔。
南溪上種芙蓉 楊萬里 
夾水芙容密密栽，緣溪斜立照溪開。放教十里紅將去，不盡溪流不要回。
曉看芙蓉 楊萬里 
兩歲芙蓉無一枝，今年萬朶壓枝低。半紅半白花都閙，非短非長樹斬齊。臨水釅粧新雨後，出牆背面曉風西。春英笑殺秋英淡，祗恐穠於桃李蹊。
瑞慶節日同王式之詣雲際寺滿散 楊萬里 
金剎深藏翠巘間，鐘聲吹下白雲端。誰知東浙能詩客，也到南溪祝聖山。重碧清池染衣溼，軟紅香霧襲人寒。祝君來歲千秋節，著脚含元鵷鷺班。
寄王用之判府監簿 楊萬里  滕王阁
寅清堂上初相識，君如玉樹逢春碧。滕王閣下重相從，君如天驥追秋風。九州四海王魯公，有子不減漢八龍。君才況是廊廟具，登庸衣鉢親分付。笋班小試雲霄步，州麾妙琢湖山句。君不見西京韋家父子間，阿成官職似阿賢。皇朝呂家也不惡，大申小申相後先。看君一武超韋呂，奄有龜蒙再封魯。
王式之命劉秀才寫予真因署其上 楊萬里 
浙水東兼浙水西，千巖萬壑總遨嬉。游山祗欠金華債，乘興今隨王式之。
久雨妨於農收因訪子上有歎 楊萬里 
君能過我意殊傾，我每看君脚便輕。若爲泥塗斷還往，端令老病底心情。未霜楊柳秋猶碧，既雨芙蓉晚更明。旱歲嫌晴不嫌熟，今年教熟不教晴。
題三老圖二首  其一 楊萬里 
旦奭行間著季真，黄冠不合附青雲。二南風裏君知麽，添箇委蛇退食人。
題三老圖二首  其二 楊萬里 
劉郎寫照妙通神，三老圖成又一新。只道老韓同傳好，被人指點也愁人。
南溪堰灘 楊萬里 
爲愛溪流箭樣湍，戲拋亂石障清瀾。忽如亞父撞玉斗，又似仲尼鳴象環。整北移南教儘怒，從朝至午不知還。便饒灧澦三巴峽，也當龍門八節灘。
至後入城道中雜興十首  其一 楊萬里 
至後寒梅未苦繁，臘前暖蝶已偷還。隔林日射池光動，碎却池中倒影山。
至後入城道中雜興十首  其二 楊萬里 
大熟仍教得大晴，今年又是一昇平。昇平不在簫韶裏，只在諸村打稻聲。
至後入城道中雜興十首  其三 楊萬里 
問渠田父定無饑，却道官人那得知。未送太倉新玉粒，敢先雲子滑流匙。
至後入城道中雜興十首  其四 楊萬里 
畦蔬甘似卧沙羊，正爲新經幾夜霜。蘆菔過拳菘過膝，北風一路菜羹香。
至後入城道中雜興十首  其五 楊萬里 
長亭阿姥短亭翁，探借桃花作面紅。酒熟自嘗仍自賣，一生割據醉鄉中。
至後入城道中雜興十首  其六 楊萬里 
豐年物物總欣驩，不但人和畜亦蕃。簸處金膚肥彘母，舂餘珠屑飽雞孫。
至後入城道中雜興十首  其七 楊萬里 
山路肩輿倦僕夫，家兄爲我酒頻沽。賣薪人散知城近，啼柳烏忙覺日晡。
至後入城道中雜興十首  其八 楊萬里 
誰練苕花作雪茸，更將楓葉染猩紅。姮娥不認推青女，青女又還推化工。
至後入城道中雜興十首  其九 楊萬里 
忽見輕綃三兩重，橫遮萬丈翠屏風。老夫細熨䰒鬆眼，却是青原隠霧中。
至後入城道中雜興十首  其一○ 楊萬里 
春時宿處雨浪浪，至後重投張氏莊。際晚烏銀何許買，夕陽特地戀寒窗。
歐陽伯威挽詞 楊萬里 
酒魄飛穿月，詩星流入脾。豪來無一世，貧不上雙眉。瀘水奇唐律，香城賞楚辭。前身定東野，又得退之碑。
題東江劉長元勤有齋 楊萬里 
蠹簡三更寂，寒燈半點慳。不知門外雪，已失月中山。白璧非愁禹，黄金只鑄顔。時來漫拈出，掇取桂枝還。
謝永新大夫楊叔裕惠詩 楊萬里 
今代吾家後子雲，新詩也解乞陳人。銀河波浪痕痕玉，花縣風光字字春。大勝十年燈火讀，更無半點簿書塵。鶚章塞得公車破，便合留渠立紫宸。
寄袁起巖樞密賀新除仍謝送四縑并詩集兼懇求陳婿薦書二首  其一 楊萬里 
樞相身通貴，恩書意轉親。四端香雪縠，一卷錦江春。公即專堂印，儂方理釣緡。五公今果六，詩讖也如神。
寄袁起巖樞密賀新除仍謝送四縑并詩集兼懇求陳婿薦書二首  其二 楊萬里 
知己熙鴻化，陽和被九臯。自憐今老病，無分惱鈞陶。獨念東床客，猶沉左選曹。春風半張紙，立地作宜敖。
再入城宿張氏莊早起進退格 楊萬里 
夢覺月如晝，誤驚天欲明。起吹松葉燼，自點臼花燈。山轎已十里，譙門才四更。脚根豈無火，鬚上也成冰。
與次公夜酌 楊萬里 
湯盂深淺任橫斜，酒力微醺略減些。翦燭小童殊解事，不留燭燼却留花。
不寐 楊萬里 
脚底神通也自强，三更報我有飛霜。人言冬夜長如歲，不寐方知歲未長。
野望二首  其一 楊萬里 
也知口業欠消磨，造物嗔人奈口何。莫管詩人例寒餓，且容老子小婆娑。
野望二首  其二 楊萬里 
野童擷菜疎移步，客子追程有底忙。茅屋破時偏入畫，布衫洗了曬枯桑。
瑞香盛開呈益國公二首  其一 楊萬里 
近看丁香萬粒攢，遠看却與紫毬般。誰將玉膽薔薇水，新濯瓊膚錦綉襌。浄界薰脩爾芬馥，無人翦剔自團欒。下元前至上元後，省得龍沉與麝蘭。
瑞香盛開呈益國公二首  其二 楊萬里 
針來大笋束仍攢，作麽開時色兩般。荀令金爐炷沉水，昭容紫袖襯中襌。同花異葉株株異，一種欒枝節節欒。雪裏寒香得三友，溪邊梅與畹邊蘭。
余處恭少師左相郇公挽辭三首  其一 楊萬里 
上聖臨三極，維師正百工。忠清兩楊綰，誠一再溫公。衡嶽摧天柱，明堂失棟隆。初元得名相，不待卦非熊。
余處恭少師左相郇公挽辭三首  其二 楊萬里 
孝廟乘乾日，光宗宅震宮。夔龍池集鳳，黄綺翼高鴻。初政扶皇極，三朝抗大忠。朞年坐黄閣，萬古一清風。
余處恭少師左相郇公挽辭三首  其三 楊萬里 
天下非無士，胸中自有人。如何初拜相，首薦一遺民。恩我丘山小，懷公骨肉親。白頭哭知己，東望獨傷神。
寄題龍泉項聖與盧溪書院 楊萬里 
三顧先生得麟筆，付囑遺經誰第一。獨將麟髓飯澹翁，項家阿英亦其乙。澹翁孤忠貫兩儀，阿英卓行徹九扉。旌門一日插天半，却把此筆傳阿宜。阿宜阿囝續弓冶，盧溪書院聲無價。不論當家與外人，不日天池看渾化。
送西昌大夫趙嘉言上印赴闕 楊萬里 
西昌難作自古傳，卓令趙令不作難。二令來時民頓寬，二令去日官餘錢。從來美政人難繼，二君雙美今誰似。卓令已作中都官，趙令也合即綴卓令班。
山茶 楊萬里 
樹子團團映碧岑，初看喚作木犀林。誰將金粟銀絲膾，簇飣朱紅菜椀心。春早橫招桃李妬，歲寒不受雪霜侵。題詩畢竟輸坡老，葉厚有稜花色深。
夙興待旦二絕  其一 楊萬里 
覺後難重睡，醉餘還獨醒。東窗不肯白，挑盡一燈青。
夙興待旦二絕  其二 楊萬里 
村裏無銅漏，金鷄管殺更。百聲猶未曉，却等第三聲。
癸亥上巳即事 楊萬里 
怪底風光好，還當上巳辰。柳鶑樊子口，梁燕趙家身。花落春容瘦，陰濃夏意新。曬書仍焙藥，幽事也勞神。
登度雪臺觀金沙荼𧃲 楊萬里 
金沙瓶子荼糜粟，一一尖紅映圜綠。只銷三日雨和風，化作真珠堆錦褥。饒渠飛度雪前開，開了却吹香雪來。紅紅白白照天半，醉倚琱欄眼凌亂。
古風敬餞吉州梁史君 楊萬里 
南方儒先囿三山，山中豹蔚推伯鸞。手拏枝桂下廣寒，身作德星南斗間。治行第一聞九關，再分魚書朱兩幡。豐湖夜敲坡老門，螺浦曉酌六一泉，露冕朞月惠化傳。青原改色白鷺妍，白叟鼓腹黄童顛。麴生打開禁酒國，雲子湊集移粟船。向來醉人號一瑞，如今醉人橫路眠。滿城米賤酒更賤，盡道人皆有一天。如何癖愛香火緣，三章叫閽覓散仙。定知不晚當賜環，金貂玉佩香案前。
古風敬餞都運煥章雷吏部祗召入覲 楊萬里 
高皇中興社稷臣，紫巖先生第一人。來從紫巖住紫蓋，鴻鈞轉作湘中春。風流人物被草木，香滿橘洲連嶽麓。一時賓客盛鄒枚，明月夜光和結綠。雷家夫子龍鳳章，優入其室升其堂。朱幡玉節徧南紀，錦帳綾衾推望郎。使星下照翼軫旁，西山南浦回風光。渠儂別有經世具，袖却兩手惟深藏。玉皇喚渠登廟廊，小却猶在持橐行。野人亦忝同門者，久挂衣冠卧林下。病身只合釣煙波，兒輩猶堪累甄冶。
子年劉郎寫余老貌求贊 楊萬里 
鬢少梳欲無，髭短鑷更少。搔鬢祗撚髭，覓句何日了。
暮行田間二首  其一 楊萬里 
布穀聲中日脚收，瘦藤叫我看西疇。露珠走上青秧葉，不到梢頭便肯休。
暮行田間二首  其二 楊萬里 
水滿平田無處無，一張雪紙眼中鋪。新秧亂插成井字，却道山農不解書。
清曉趨郡早炊幽居延福寺 楊萬里 
小轎欹還正，荒蹊細又紆。危峰上金鏡，遠草亂瓊珠。霧外鐘聲近，花梢殿脊孤。老僧知我冷，展席傍紅爐。
午過烏東 楊萬里 
險盡塗初坦，寒輕日向中。稻雲遲雨碧，蕎雪早霜紅。五日再行役，二年三鞠躬。只言棄官久，却與在官同。
晚宿小羅田四首  其一 楊萬里 
青林化作萬黄金，落日光寒色却深。仰看松梢數松子，不妨更與數松針。
晚宿小羅田四首  其二 楊萬里 
倒盡菰蒲折盡荷，芙蓉臨水恨無多。一花却有兩花影，東卧斜陽西卧波。
晚宿小羅田四首  其三 楊萬里 
蕭灑低低屋，虛明小小窗。客間那得許，窗外更寒江。
晚宿小羅田四首  其四 楊萬里 
白酒聊三盞，青燈欲二更。倦來乘急睡，過了睡難成。
後一月再宿城外野店夙興入城謁益公二首  其一 楊萬里 
吹燈覽鏡又匆匆，烏帽新時白鬢空。殘月忙追曉星上，飛霜先到轎窗中。如何五鼓寒十倍，不肯半分饒一翁。到得火輪相暖熱，山霏特地碧曚曨。
後一月再宿城外野店夙興入城謁益公二首  其二 楊萬里 
歸途未信欲斜陽，只怪行人影轉長。松壽已高猶綠髮，楓年方少更紅裳。秋光便是天金谷，畫本偷歸我錦囊。只怨衝寒歎行役，青鞋布襪却芬香。
題胡季亨觀生亭二首  其一 楊萬里 
誰信秋霜臘雪中，雪中霜裏有春風。菊花未了梅花發，休說桃花入嫩紅。
題胡季亨觀生亭二首  其二 楊萬里 
漏泄春光有阿亨，一雙詩眼太乖生。草根未響渠先覺，不待黄鸝第一聲。
胡季亨贈集句古風效其體奉酬 楊萬里 
秋氣集南磵，清風來故人。遺我一端綺，桃李不成春。大句斡元造，高詞媲皇墳。百衲收寸錦，一字買堪貧。苦恨鄰里間，良覿渺無因。今日是何朝，始聞扣柴荆。黄菊有佳色，寒水各依痕。且共歡此飲，重與細論文。何以報佳惠，山中有白雲。
十月久雨妨農收二十八日得霜遂晴喜而賦之 楊萬里 
雨脚麻相似，禾頭耳欲生。風收白癡霧，霜作上牢晴。逗曉雙栖鵲，巡簷數喜聲。呼兒洗塵甑，忍餓待新秔。
早起 楊萬里 
黄菊花繁依舊臞，牡丹葉落恰如枯。霜中蚱蜢凍欲死，緊抱寒梢不放渠。
蠅虎六言 楊萬里 
長有青蠅入夢，初無白額負嵎。傳業羲皇網罟，齊名鬭穀於菟。
進退格寄張功父姜堯章 楊萬里 
尤蕭范陸四詩翁，此後誰當第一功。新拜南湖爲上將，更差白石作先鋒。可憐公等俱癡絕，不見詞人到老窮。謝遣管城儂已晚，酒泉端欲乞移封。
寄題八桂張松卿義莊 楊萬里 
張氏避氈裘，邢遷來桂州。買田同族食，作計豈孫謀。公藝君今是，希文古罕儔。荆花再連理，萱草更千秋。
陳商卿挽辭 楊萬里 
遠緒傳媯水，高風似太丘。萱堂魚躍雪，蘭砌鶚橫秋。杖屨疎金谷，鶑花冷玉舟。行看紫鸞紙，告第賁松楸。
題曾世夫頤齋 楊萬里 
吾友子曾子，滋蘭澗溪幽。藥房動波底，韋編著床頭。夢吞六畫香，身從三聖游。上瞻岐山開，下聆雷聲收。告于閟靈龜，潜淵騎玉虯。食菲足自養，朶頤非所求。一朝浮洛書，綠字獻禹疇。分半啖虞翻，相視一笑休。
曉起 楊萬里 
霜挾清寒凍殺人，袖中十指怯頭巾。金篦落地拾不得，却是穿窗曉日痕。
日午 楊萬里 
揭竿借日自烘衣，背立晴暄片子時。雪後春生人未覺，弄絲蟢子獨先知。
賀胡守寺正禱雪響應 楊萬里 
廬陵新事一奇絕，老農七年不識雪。史君領取六花來，一夜九天開玉闕。萬家鑄作銀樓臺，千峰琢出瓊崔嵬。頻歲魃兒祟䆉䅉，來秋雲子如芋魁。老夫與雪亦久別，滕六參儂求普說。爲渠拈此一瓣香，今身胡姓前身黄。只愁潁川歸廟堂，不愁寰宇無豐穰。東閣官梅應解語，綠毛么鳳仍能舞。合詞再拜壽史君，滿爲天花中玉醑。
十二月二十七日立春夜不寐 楊萬里 
冬夜嫌長只望春，春宵又永更何言。睫梢强合終無睡，脚底相摩也不溫。竟夕松風聽到曉，忽明燈火看來昏。擁裯却起蒙頭坐，顧影真成一病猿。
送黄幾先司戶 楊萬里 
吾友黄編修，用不究其挾。有子傳父書，潜心泣麟業。胸中石渠剩，筆底秋鷹捷。蟾兔贈一枝，衣鉢續四葉。不應千里來，乃欲一揖別。恰當新酒熟，幸與故人接。細酌且短檠，軟語更長鋏。去去謁九扉，天路看高躡。
寄題南昌尉廳思賢亭 楊萬里 
有客栖霞外，無名涴黨中。南州一高士，東漢獨清風。舊國已禾女，荒阡猶石翁。更煩吹笛魄，端爲洗榛叢。
甲子初春即事六首  其一 楊萬里 
老子燒香罷，蜂兒作隊來。徘徊繞襟袖，將謂是花開。
甲子初春即事六首  其二 楊萬里 
臘去寒猶在，春來花未開。東風忽然到，放盡一園梅。
甲子初春即事六首  其三 楊萬里 
徑李渾穠白，山桃半淡紅。杏花紅又白，非淡亦非穠。
甲子初春即事六首  其四 楊萬里 
只有觀書樂，其如病眼何。但令吾意適，不必卷頭多。
甲子初春即事六首  其五 楊萬里 
驟暖如初夏，通身退裌衣。只言寒已去，却等五更歸。
甲子初春即事六首  其六 楊萬里 
人怨花遲發，天教暖早催。不知要催落，却道是催開。
二月十四日曉起看海棠八首  其一 楊萬里 
過雨天猶濕，新晴日尚寒。懸知曉粧好，破霧急來看。
二月十四日曉起看海棠八首  其二 楊萬里 
初日光殊薄，晴梢露正濃。真珠粧未穩，更著柳邊風。
二月十四日曉起看海棠八首  其三 楊萬里 
晚得看花訣，丁寧趁絕晨。乘他醉眠起，別是一精神。
二月十四日曉起看海棠八首  其四 楊萬里 
四面花光合，一身香霧紅。忽從霞綺上，跳下錦城中。
二月十四日曉起看海棠八首  其五 楊萬里 
花密無重數，看來眼轉迷。化爲花世界，忘却日東西。
二月十四日曉起看海棠八首  其六 楊萬里 
外種百來樹，中安一小亭。放眸紅未了，紅了是天青。
二月十四日曉起看海棠八首  其七 楊萬里 
老子侵星起，蜂兒先我忙。淵才無鼻孔，信口道無香。
二月十四日曉起看海棠八首  其八 楊萬里 
除却牡丹了，海棠當亞元。豔超紅白外，香在有無間。
寄題袁機仲侍郎殿撰建溪北山四景 妙浄庵 楊萬里 
韓子不肯佛，饒操苦出家。何如妙浄老，紫橐碧蓮花。
寄題袁機仲侍郎殿撰建溪北山四景 冰壺閣 楊萬里 
竹國風世界，梅兄雪友朋。地清無可比，且道玉壺冰。
寄題袁機仲侍郎殿撰建溪北山四景 玉虹橋 楊萬里 
銀河月外來，玉虹天上落。騎虹弄銀河，人間無箇樂。
寄題袁機仲侍郎殿撰建溪北山四景 抗雲亭 楊萬里 
脚底一朶雲，乘之繞空碧。前身王子喬，今代李太白。
題張季長少卿飾庵庵名取告詞云學足以自飾 楊萬里 
吾友張飾庵，學到賁上白。真賁初非文，至飾亦無色。君看瑄玉姿，豈借青黄飾。寶氣不自中，白虹貫空碧。飾庵隠岷嶺，英名震京國。魯論感鳳歎，春秋辯麟獲。孝廟聘丘園，有來校墳籍。光皇訪忠賢，再起貳卿棘。未應兩朝舊，不侍九重側。訓詞揭昭回，聖意深記憶。盍歸贊人文，小却猶講席。未要從子真，带月耕巖石。
十山歌呈太守胡平一  其一 楊萬里 
豺虎深交雁鶩行，到官管取汝無妨。只將剽劫爲喧閙，喝放歸來儘陸梁。
十山歌呈太守胡平一  其二 楊萬里 
羣盜常山蛇勢如，一偷捕獲十偷扶。十偷行賂一偷免，百姓如何奈得渠。
十山歌呈太守胡平一  其三 楊萬里 
淦客前春荷一豬，城門賣得兩千餘。明朝回到石斧嶺，連喫數刀今在無。
十山歌呈太守胡平一  其四 楊萬里 
說似行人且細聽，螺岡門外莫宵征。前頭石斧韓婆嶺，第一單身不要行。
十山歌呈太守胡平一  其五 楊萬里 
後趙前丁兩使君，羣偷望見總星奔。後人却笑渠儂猛，仁及偷兒不及民。
十山歌呈太守胡平一  其六 楊萬里 
王黄二盜久馳聲，手棒腰刀白晝行。逢著村人持一物，喝令放下敢誰爭。
十山歌呈太守胡平一  其七 楊萬里 
近有村人带血論，使君親與驗傷痕。鶩行剛道非行劫，只是行人兩作喧。
十山歌呈太守胡平一  其八 楊萬里 
賢尹如何受吏謾，青天白日萬人看。忽然一展霹靂手，盡杖偷魁竄遠蠻。
十山歌呈太守胡平一  其九 楊萬里 
北門今早頓然清，懷璧操金儘夜行。却有一般可憐底，羣偷枉却費家兄。
十山歌呈太守胡平一  其一○ 楊萬里 
行人滿路喜歌呼，小盜何須辱廟謨。早箇使君歸鼎軸，爲禽頡利繫單于。
五月十六夜病中無聊起來步月五首  其一 楊萬里 
拋官放浪十三年，底事今年病嬾殘。舊健肯饒梅摘索，新羸翻羨竹平安。
五月十六夜病中無聊起來步月五首  其二 楊萬里 
無求不必位三公，一飽何須祿萬鍾。只有人生安樂好，享它明月與清風。
五月十六夜病中無聊起來步月五首  其三 楊萬里 
人睡方酣雞未知，起來叫轉月華西。南風吹落北斗柄，細數月中丹桂枝。
五月十六夜病中無聊起來步月五首  其四 楊萬里 
夏日雖炎夜却清，四更還更勝三更。露從玉兔鬚根落，風在銀河浪底生。
五月十六夜病中無聊起來步月五首  其五 楊萬里 
道是月明星便稀，阿瞞此句未爲奇。今宵斗柄也不見，一鏡孤光天四垂。
題李季章中書舍人石林堂 楊萬里 
紫微仙人今太白，不愛好官愛奇石。頃從道山歸雪山，一葉漁船一橫笛。船過宣池月滿空，乘雲飛上九華峰。十指一掇九芙蓉，和月擎取歸船中。歸到雁湖秋水碧，萬斛酒船觴九客。蟇頤諸峰作不速，不待折簡登几席。儂與石兄殊不疎，問訊別來安穩無。
與長孺共讀杜詩 楊萬里 
病身兀兀腦岑岑，偶到兒曹文字林。一卷杜詩揉欲爛，兩人齊讀味初深。斲肝枉却期千載，漏眼誰曾更再尋。筆底姦雄死猶毒，莫將饒舌泄渠心。
食蓮子三首  其一 楊萬里 
白玉蜂兒綠玉房，蜂房未綻已聞香。蜂兒解醒詩人醉，一嚼清冰一嚥霜。
食蓮子三首  其二 楊萬里 
城中蓮子買將歸，未問嘗新早與遲。偶憶湧金門外曉，畫船带露摘來時。
食蓮子三首  其三 楊萬里 
戢戢蜂兒出露房，未生翅股及鋒芒。丁寧莫遣它人剝，要染儂家十指香。
族人同諸友問疾二首  其一 楊萬里 
老無星事可營爲，政是長閑好病時。兩脚倦行贏得坐，一生欠睡頓還伊。夢聞有客欣然起，兒道勤翁乃爾癡。抵掌縱談天亦笑，此身安否更曾知。
族人同諸友問疾二首  其二 楊萬里 
摩詰沉痾未易排，文殊一問失妖災。老夫何幸羣賢集，倒屣出迎雙眼開。語造極時全愈了，病知客去即重來。呼兒細揀新書策，體不佳時看一回。
病中復脚痛終日倦坐遣悶 楊萬里 
滿眼生花雪滿顛，者稀又過四雙年。誰知病脚妨行步，只見端居道坐禪。墮扇几旁猶嬾拾，檢書窗下更能前。世人總羨飛仙侶，我羨行人便是仙。
六月二十四日病起喜雨聞鶑與大兒議秋凉一出游山三首  其一 楊萬里 
末伏將催中伏休，匆匆送夏又迎秋。暑中竹色風仍雨，病裏鶑聲喜破愁。大熟十年無此作，微生一飽更何求。急須剩踏蓮花麴，藥玉新船待拍浮。
六月二十四日病起喜雨聞鶑與大兒議秋凉一出游山三首  其二 楊萬里 
病勢初來敵頗强，排山倒海也難當。老夫笑把東西玉，豎子難藏上下肓。酒陣時聞報三捷，詩壇元不費單槍。夜來夢入清涼國，風月冰人別是鄉。
六月二十四日病起喜雨聞鶑與大兒議秋凉一出游山三首  其三 楊萬里 
暑氣朝來掃地空，南風畢竟讓西風。秋生楚尾吳頭外，涼殺天涯地角中。萬疊山連千澗水，雙行纏伴一郫筒。初程道是窮忙著，且宿東山東復東。
雨後曉起看山 楊萬里 
晨起出蓬戶，換却隔水峰。細看只舊山，色與昨不同。雖經夜來雨，末必有許功。雲師挈衆巉，置在藍水中。沙土俱綠浄，草樹添青葱。不然近秋衰，那得還春容。此意殊不淺，要將調詩翁。判斷索一語，可惜語不工。正使語工著，不如山色濃。
病中七夕 楊萬里 
良辰美景底須來，苦惱如山正滿懷。蟬度清歌侑溪柳，花吹黄雪灑官槐。新秋風物俱堪賞，久病心情自不佳。說與兒童休乞巧，老夫守拙尚多乖。
秋熱 楊萬里 
今年秋熱倍常年，更住西峰落照村。最是櫻桃梢上日，裴回不落等黄昏。
食菱 楊萬里 
雞頭吾弟藕吾兄，頭角嶄然也不爭。白璧中藏煙水晦，紅裳左袒雪花明。一生子木非知己，千載靈均是主盟。每到炎官張火傘，西山未當聖之清。
晚酌 楊萬里 
暑天寒果飣來餿，水果清於木果休。蓮入新秋何便瘦，菱沉到底竟能浮。山泉釀酒香仍冽，野蔌堆盤爽更幽。方丈食前非不愛，風蟬一腹飽詩愁。
七夕後一夜月中露坐二首  其一 楊萬里 
火雲散作鬰金雲，簷際移床偃病身。古井石崖新汲水，花洲苔砌蕩晴塵。風纔小動即停吹，竹自不涼那及人。獨感今宵上弦月，桂梢分露滴紗巾。
七夕後一夜月中露坐二首  其二 楊萬里 
今古詩人愛月圓，未堪商略玉嬋娟。脩眉半璧各自好，團鏡磨鎌俱可憐。一夜一般新樣出，幾回幾換爲人妍。教渠也學金鴉扇，未必清光直一錢。
夜熱不寐曉起步溪上 楊萬里 
夜氣積到曉，微涼方滿川。老夫乘早起，落月正娟然。拄杖丫疲檐，行人憩痛肩。勞生誰獨免，客路最堪憐。
寄題趙漕祕閣東山堂 楊萬里 
阿旦東山著乾坤，十雨世界三登村。阿安東山著一身，白雲保社明月鄰。此山祗合館此客，千載阿誰敢爭席。趙侯玉立隆準孫，洗空凡馬追古人。千山萬水略行徧，一錐卓住東洋岸。東洋山麓東復東，築堂折簡招兩公。倒提北斗酌銀漢，靈山作樽江作鍾。浩歌小袖經綸手，笑與兩公舉天酒。東山今屬趙家莊，敬請兩公遷別鄉。
送吉州解魁左人傑詣太常 楊萬里 
高皇一馬化龍日，臨軒策士誰第一。玉山山下汪端明，年財十八第一人。聖上來年集英殿，黄繖中央橫玉案。何人再續老尚書，禾水左家千里駒。春秋三傳貯胸臆，買紙待傳晁董策。君才盍與汪相先，君年更少汪兩年。
送左元規三詣太常 楊萬里 
晉侯三駕楚莫爭，薛侯三箭天山平。江西今代再丘明，親到杏壇授麟經。筆陣獨掃萬人軍，兩魁槐花再薦名。來年蘭省與集英，三元不數馮家京。
送廬陵宰趙材老 楊萬里 
趙侯龍種秀天潢，金玉肝脾錦繡腸。未復九人黄閣相，猶堪三字紫微郎。饑餐蘭菊枝枝月，醉灑雲煙句句霜。誰與邦民頌遺愛，老夫端欲續甘棠。
送項聖與詣太常 楊萬里 
盧溪書院一番新，千里學子來如雲。天教書院名日起，速化先從主人始。主人主盟爲阿誰，楚漢名家今項斯。胸中五車載書卷，筆端三峽傾冰硯。魯秉周禮說一經，有司把燭題秋薦。鵠袍詣闕柳袍歸，來年書院更光輝。
淋疾復作醫云忌文字勞心曉起自警二首  其一 楊萬里 
半似枯禪半似癡，也無何慮與何思。偶看清曉雙雙蝶，飛徧黄花一一枝。
淋疾復作醫云忌文字勞心曉起自警二首  其二 楊萬里 
荒耽詩句枉勞心，懺悔鶑花罷苦吟。也不欠渠陶謝債，夜來夢裏又相尋。
題朱伯勤千峰紫翠樓二首  其一 楊萬里 
秀嶺西頭鳳嶺東，周遭略數一千峰。商量沒頓新樓處，頓著穠藍釅紫中。
題朱伯勤千峰紫翠樓二首  其二 楊萬里 
一色千峰翠作圍，忽然齊換紫綃衣。客來欲識樓中景，祇等金鴉浴海時。
易允升畫像贊 楊萬里 
疎髯撚欲無，短鬢搔已秃。定知得句來，暗喜見眉目。
嚴陵决曹易允升自官下遣騎歸寫予老醜因題其額 楊萬里 
玉泉半潭冰，釣臺萬壑雪。汝往訪客星，剩挾一磨衲。
又自贊 楊萬里 
清風索我吟，明月勸我飲。醉倒落花前，天地即衾枕。
寄題永新昊天觀賀知宮方外軒 楊萬里 
君家祕監唐詩客，飲中八仙渠第一。君家水部晉仙真，曾拜東封玉路塵。祗今孫子方外士，羽衣霞佩雲爲袂。月下緱山吹鳳笙，霧裏華陽割龍耳。何當踞龜食蛤蜊，大嚼碧藕嬉瑶池。若見君家兩仙伯，爲儂寄聲好將息。
寄題萬安蕭和卿雲岡書院 楊萬里  庐山
君不見南軒先生以道鳴，嶽麓書院陶諸生。君不見晦庵先生妙經學，廬山書院榜白鹿。吾鄉蕭君八葉孫，雲岡築齋高入雲。芝蘭玉樹爭績文，江湖鵠袍爭駿奔。願師朱張兩先生，駟馬高蓋塞里門。
題王晉輔專春亭 楊萬里 
向來王家癖於馬，今來王家癖於花。洛陽城裏花如海，一半移取來君家。此花就中最穠麗，姚家黄兼魏家紫。花王更有王中王，看却姚魏千花降。一春好處君知否，上巳前頭寒食後。千花不用妬渠伊，此外春光更屬誰。
題王晉輔桂堂 楊萬里 
諸天別有金色界，金粟如來更奇怪。玉露洗面晞金風，黄雲迎下月姊宮。未與羣芳較顔色，寒香世界誰較得。一箇世界一粟中，萬粟世界香無窮。詩人夢入廣寒殿，香殺詩人天不管。
贈臨川嚴泰伯秀才 楊萬里 
臨汝嚴夫子，搘筇扣敝廬。文如漆園壯，人似客星孤。善相遺驎瘦，深參得腹腴。行看最先進，辨論詘諸儒。
送羅季周主簿之官八桂 楊萬里 
憶昔相從夜誦時，子垂兩髧我初髭。梧桐葉落猶無睡，桃李春歸總不知。我已懸車老巖壑，子方斂板走階墀。莫嫌衰病人皆棄，桂嶺梅花寄一枝。
乙丑改元開禧元日 楊萬里 
開禧元祀更元正，宿雨新收放曉晴。夜半梅花添一歲，夢中爆竹報殘更。方知人喜天亦喜，作麽鐘鳴雞未鳴。老子年齡君莫問，屠蘇飲了更無兄。
立春日 楊萬里 
何處新春好，深山處士家。風光先著柳，日色款催花。
寄題鄒有常愛蓮亭 楊萬里 
道鄉先生有族子，卜築富川弄江水。更穿兩沼磨碧銅，分種芙蕖了秋事。一沼花白一沼紅，新亭恰當紅白中。此花不與千花同，吹香別是濂溪風。
題分宜李少度燕谷 楊萬里 
君不見向來吹律談天衍，能令寒谷回春暖。君不見祗今桂山謝艮齋，能回燕谷爲春臺。謫仙耳孫有仙骨，家傳謫仙好風月。斸開別墅一谷中，管領春光醉煙雪。艮齋作記印此山，山與主人千載傳。谷中花柳莫放過，乞取風月三千篇。
答胡伯圜贈詩 楊萬里 
澹老郎君阿永賢，渥漥財駕折金鞭。只今兩子似連璧，一建雙旌開二天。白馬將軍震交阯，青錢學士即甘泉。弟兄蕙茂仍蘭發，頓有機雲在眼前。
答胡仲方贈詩 楊萬里 
疇昔昭王渡楚江，得萍斗大嚼甘芳。因君黄綬作此縣，問古青蘋何處鄉。民樂弦歌愛言偃，天將桃李醉河陽。望郎舊說爲邑宰，邑宰今看爲望郎。
病中春雨聞東園花盛 楊萬里 
萬類欣欣一老悲，物華豈是不佳時。病夫自與春無分，好景非於我獨遺。花底報來開已閙，雨中過了更曾知。風光九十今强半，又約芳菲隔歲期。
雨霽看東園桃李行溪上進退格 楊萬里 
藥裹關心正腹煩，强排孤悶到東園。行穿一一三三徑，來往紅紅白白間。繞樹仰看渾不見，隔溪回望不勝繁。村村桃李家家柳，脚力酸時坐看山。
春盡夜坐三首  其一 楊萬里 
春光草草病中休，病眼逢春道是秋。祗有青燈憐此老，伴人無睡照人愁。
春盡夜坐三首  其二 楊萬里 
疾痛呼天天豈知，知而不管亦何爲。偶拈白傅長慶集，又得驩欣片子時。